Copilul din Galaţi muşcat de un câine comunitar în aprilie 2013 va primi daune de 10 mii de euro. Familia a câştigat procesul cu primăria, care va fi obligată să plătească despăgubirile. În prezent, pe străzile din Galaţi sunt 16 mii de câini fără stăpân, transmite TVR.

Copilul se juca în grădina blocului în care locuia când s-a petrecut incidentul. Familia a chemat imediat poliţia. Pentru că nu a fost identificat un responsabil, părinţii micuţului au dat în judecată Primăria Galaţi.

În afară de şicane şi de acuze că ar vrea doar să câştige bani, mama copilului s-a trezit şi cu plângere la Baroul Galaţi. Procesul a continuat însă: iniţial, Tribunalul Galaţi a dat câştig de cauză Primăriei.

Familia cerut strămutarea procesului, iar Curtea de Apel Iaşi a condamnat Primăria la plata a 10 mii de euro daune. Primăria Galaţi şi-a asumat decizia instanţei, dar susţine că vina aparţine societăţii de ecarisaj din oraş.

„În ceea ce priveşte problema câinilor fără stăpân, aceasta este gestionată, potrivit legii şi hotărârilor Consiliului Local, de Serviciul Public Ecosal. Ecosal avea obligaţia de a lua toate măsurile prevăzute de lege pentru a captura şi strânge câinii fără stăpân de pe domeniul public", se justifică primăria într-un comunicat. Directorul Ecosal e de altă părere şi spune că responsabilitatea e a primăriei.